Google, Apple én Spotify wys omroeper die deur | Netwerk24
Google, Apple én Spotify wys omroeper die deur
07 Augustus 2018 10:02
Die omstrede omroeper Alex Jones van InfoWars.Foto: Reuters
Apple, YouTube, Facebook en Spotify het elkeen honderde potgooie van die omstrede omroeper Alex Jones en sy InfoWars-platform verwyder.
Jones is bekend vir sy samesweringsteorieë oor gebeure soos die aanval op die World Trade Centre in 2001 en verskeie Amerikaanse skoolaanvalle.
Hy beweer dat die aanvalle op 11 September 2001 deur die Amerikaanse regering beplan is en dat die kinders in die skietery in 2012 by die Sandy Hook Elementary School in Newtown, Connecticut, eintlik akteurs was.
Die BBC berig die ouers van twee van die kinders wat in die voorval geskiet is, dagvaar nou vir Jones vir sy "wrede, vals en gevaarlike bewerings".
Apple het Maandag in 'n verklaring gesê hy duld nie haatspraak op sy platform nie en daarom word Jones se potgooie onmiddellik van iTunes verwyder.
Facebook het dieselfde dag Jones se InfoWars-blad verwyder, ook weens haatspraak. Ook YouTube het Jones se rekening gesluit.
Volgens Facebook het Jones se blad geweld verheerlik, teenstrydig met die platform se gebruiksvoorwaardes. Hy het glo ook neergesien op transgender persone, Moslems en immigrante.
Nadat hy op die verskillende platforms verbied is, het Jones hom tot Twitter gewend om te sê InfoWars is nou die mees gesensureerde uitsaaier.
Op sy beurt het Twitter gesê nie InfoWars of Jones oortree sy reëls nie en sal daarom nie geblok word nie.
Die InfoWars-app is wel steeds beskikbaar in die Apple- en Google Play-winkels waardeur Jones se potgooie gespeel kan word.
Nie een van die betrokke platforms wou uitwei oor waarom almal op dieselfde dag besluit het om Jones se inhoud te verwyder nie.
Op sy webtuiste spog Paul Joseph Watson, InfoWars se redakteur, dat die blad 'n groot aandeel gehad het in die verkiesing van Donald Trump as president.
"Groot tegnologiemaatskappye is daarom nou besig om in te meng met 'n belangrike tussenverkiesing deur InfoWars drie maande voor die tyd te verbied," sê Watson.